**Sažeci**

**BLOK**

BLOK je kustoski kolektiv koji djeluje na sjecištu umjetnosti, urbanog istraživanja i političkog aktivizma. Naši su projekti zamišljeni i realizirani kao platforme za udruženi rad umjetnika, kustosa, istraživača, političkih aktivista i svih zainteresiranih za politiku prostora, proizvodnju zajedničkog, demokratizaciju kulture te za refleksiju umjetničkih praksi iz perspektive njihovih društvenih i proizvodnih uvjeta.

Polazeći od uvjerenja kako je umjetnost neodvojiva od sveukupnosti proizvodnih odnosa u kojima nastaje, cirkulira i (u) kojima se reproducira, naši su se projekti prožeti kritikom dominantne ideologije o umjetničkoj autonomiji. Stoga redovito uključuju historijsko-materijalističku kritiku umjetničke proizvodnje i povijesti umjetnosti. Prezentacija će se fokusirati na dva recentnija primjera: *Zagrebački trgovi ne pamte žene* i *Politička škola za umjetnike (i sve zainteresirane)* koji imaju naglašen edukacijski karakter, ali koristeći različite formate.

*Zagrebački trgovi ne pamte žene* autorski je projekt iz 2015. godine s agendom kritičkog pozicioniranja prema klasnim i rodnim politikama kreiranja memorije u javnom prostoru Zagreba. Temelji se na istraživanju ženske plastike, s jedne strane reprezentacijom žene (spomenika podignutih u čast znamenitim ženama, javne reprezentacije nagog ženskog tijela, javne reprezentacije ženskog subjekta u antifašističkoj borbi i socijalističkoj revoluciji) te, s druge strane, ženama kao autoricama skulptura (tematske preokupacije kiparica, ali i povijesno-političke okolnosti postavljanja njihovih radova u javnom prostoru i uopće ulaska žena u polje umjetničke proizvodnje). Projekt je kroz sistemsku kritiku institucija, kako onih na vlasti koje izravno diktiraju trendove tako i onih obrazovnih koje ponavljaju društvene mehanizme potlačivanja žena, otvorio drugačije čitanje javnog prostora.

*Politička škola za umjetnike (i sve zainteresirane)* je obrazovni program koji nudi temeljna znanja i aparat za sistemsku analizu kapitalizma te pozadinu za promišljanje socijalističke alternative, uz poseban naglasak na ulogu i mjesto umjetnosti u njima. Pokrenut je 2016. godine, a motivacija za organiziranjem takvog programa bile je dvostruka: s jedne strane, radi se o reakciji na suvremene transformacije u polju obrazovanja, i posebno umjetničkog obrazovanja te, s druge, o reakciji na transformacije političkog polja i posljedice ovog restrukturiranja na umjetnost: pojava specifičnog žanra političke umjetnosti (ili angažirane umjetnosti, umjetnosti društvene prakse) koja cirkulira umjetničkim institucijama, očišćena od artikulirane političke agende i bez povezanosti s bazom. (BLOK)

**IRENA BORIĆ**

**NAPUŠTANJE UMJETNOSTI**

Izlaganje će se osvrnuti na edukacijske umjetničke projekte koji reagiraju na kontekst u kojem nastaju i često predstavljaju jedinu smislenu reakciju na postojeće društveno-političke probleme. Polazeći od umjetničke prakse Suzanne Lacy i Beatriz Santiago Muñoz, bit će predstavljena dva principa umjetničkih edukativnih strategija. S druge strane, na primjerima edukativnih programa koje su pokrenule različite institucije, organizacije i manifestacije, postavlja se pitanje zašto su takvi programi sve prisutniji u okviru proizvodnje kulturnog sadržaja? (I.B)

**MARIO HIBERT**

**HACK THE POWER BACK**

Decentralizacijom sredstava za proizvodnju i centralizacijom proizvodnih odnosa (Apprich, 2013), “kultura mašina” (Finn, 2017), diskursom o tehnološkoj racionalnosti, transponirana je u sam epicentar “društvenosti”. Postupnom normalizacijom datafikacijske i algoritmizacijske epistemologije, kojom se zamagljuje razumijevanje materijalnosti kontrole, ujedno se previđa uloga i funkcija softverskog koda kao „indeksa digitalne kulture“ (Berry, 2011). “Spektakl dezintegracije” (Wark, 2011), distribuiran preko kognitivnih platformi, nije tek mutirao u medijske fragmente već integrirao digitalni rad u nevidljive infrastrukture “društva metapodataka” (Pasquinelli, 2015). Naime, naivnim ili nesvjesnim povjerenjem u ekosistem umreženih medija i ideologiju datafikacije (*datafication*), transformacijom društvenih činova u kvantificirane velike podatke na online platformama, uspostavljena je nova paradigma u znanosti i društvu koja se očituje u ideološkom povezivanju vlada, biznisa i akademske zajednice na osnovu problematičnih ontoloških i epistemoloških tvrdnji koje, kao dio šire logike društvenih medija, pokazuju karakteristike široko rasprostranjenih sekularnih uvjerenja (van Dijck, 2014).

Sa druge strane, imajući u vidu mogućnosti alternativnih društvenih praksi, pokušat ću sintagmom “taktičko bibliotekarstvo” sugerirati kako se eksperimentiranjem s postmedijskim tehnologijama, u kontekstu kontrakulturalne ekologije, aktualiziraju mikropolitike otpora – *biblioteke iz sjene* – kao odgovor na rastuću privatizaciju obrazovanja i režim tehnološkog komodificiranja informacija i znanja, drugim riječima, kako se praksama gradnje “fragilnih infrastruktura znanja” (Medak i Mars, 2015), socio-tehničkom reapropijacijom, tj. proizvodnjom tzv. digitalnih zajedničkih dobara (*digital commons*), potencijalno, gradi nova politička subjektivnost. (M.H.)

**KOLEKTIV ŠKART**

**999 KARAKTERA**

Grupa Škart nastala je 1990. u grafičkom ateljeu Arhitektonskog fakulteta u Beogradu, Jugoslaviji. Prvih deset godina umnožavali smo pesme i slike i delili ih prolaznicima na ulicama pokušavajući na taj način da komuniciramo. Takve akcije proizvode iznenađenje, ali nije izvesno kakav je njihov dalji učinak. Kratke umetničke intervencije u javnim prostorima nisu nam se činile dovoljne za ozbiljniju razmenu ideja. Ideje i uticaj treba širiti. Došli smo do toga da nam je potreban sistemski rad u većim grupama na duže vreme.

Godine 2000. osnovali smo hor s kojim smo pevali pesme obnove i izgradnje.

Također, 2000. godine osnovali smo grupu vezilja s kojom smo radili na novim dozidnicama i s kojom radimo i danas. Pesnički festival Pesničenje pokrenuli smo 2008. godine, jednom mesečno, s namerom da otvorimo scenu za sve koji žele i imaju nešto da kažu, u vidu poezije ili nečeg drugog.

U toj formi, jednom mesečno, Pesničenje je trajalo od 2008. do 2013. godine, kojom prilikom je donacijama posetilaca izdato oko 60 knjižica poezije.

Pitanja na koja pokušavamo da odgovorimo su: Kako biti koristan za što više ljudi, a ne samo za sebe? Kako širiti ideje? Svi želimo da živimo u boljem društvu, ali kako to i ostvariti? (ŠKART)

**WOCHENKLAUSUR**

Već 25 godina umjetnička grupa WochenKlausur razvija konkretne prijedloge namijenjene malim, ali učinkovitim poboljšanjima društveno-političkih nedostataka. Transponiranjem prijedloga u konkretno djelovanje, grupa pojam umjetničke kreativnosti shvaća ne kao formalni čin, nego kao intervenciju u društvo. Do sada je realizirano 42 međunarodna projekta.  
WochenKlausur uglavnom nastoji uspostaviti održive projekte. Tako se u nekoliko tjedana trajanja projekta, razvija ideja, koja se zatim i realizira, a najvažniji je zadatak osigurati nastavak projekta. Preduvjet za njegov razvoj je poziv umjetničke ili kulturne ustanove.

Dva primjera

Za prvi projekt 1993. godine, umjetnička Galerija *Secesija* u Beču uputila je poziv grupi WochenKlausur. Grupa je odlučila iskoristiti izložbeni proctor galerije kao ured iz kojeg je projekt proveden. Tijekom jedanaest tjedana, WochenKlausur uspio je osposobiti mobilnu kliniku za beskućnike u Beču. Od tada je kombi – obnovljen kao liječnička ordinacija – posjećivao sva okupljališta beskućnika u gradu, pružajući više od 800 tretmana mjesečno.

Van Abbemuseum u Eindhovenu (Nizozemska), 2016. godine uputio je poziv WochenKlausuru za sudjelovanje u izložbi “Arte Util”. Unutar četiri tjedna, grupa je osmislila i realizirala novi *Artist in Residence* program nazvan "Umjetničke strategije u psihijatriji" za Van Abbemuseum i lokalni Centar za psihijatrijsko zdravlje - GGZE. Svake dvije godine zainteresirani umjetnici mogu se prijaviti za ovaj program s projektom usmjerenim na suradnju s klijentima i osobljem Centra za psihijatrijsko zdravlje.

(WochenKlausur)

R**adionice**

**MAJA HODOŠČEK**

**KAKO UČITI ZAJEDNO?**

Polaznu točku radionice čine dva dijagrama: jedan iz 1947. godine čiji je autor partizanski učitelj te drugi, nastao nedavno, a čije autorstvo potpisuje grupa studenata koja je sudjelovala na jednoj od radionica.

Oba dijagrama bave se odnosom učitelj – učenik te s pojmom zajednice unutar šireg društveno-političkog konteksta.

Bave se pitanjem odnosa prema sebi i prema drugima u kontekstu učenja. Kako možemo naučiti stvari koje ne možemo izreći? Učenje nije samo nešto što je eksplicitno, velik dio odvija se unutar pojma prešutnog, neizrecivog. Poput vožnje bicikla, znamo kako ga voziti, ali imamo poteškoća kada trebamo objasniti riječima. Fokus radionice odmaknut će se od dijagrama i postaviti pitanja: Što zapravo želimo naučiti? Kako učimo zajedno? Na koje prepreke nailazimo tijekom učenja? Kako možemo naučiti stvari koje ne možemo izreći? Pitanjima će se pristupiti ispitivanjem situacija koje su za nas značajne u odnosu na stjecanje znanja. Radionica će biti usredotočena na kolektivni rad. Unutar grupe ispitat ćemo oba dijagrama, tražiti ključne riječi, dodati vlastite prijedloge, a zatim se igrati s riječima/konceptima dijagrama. Pokušat ćemo transformirati riječi konstruiranjem kolektivne eksperimentalne pjesme, kao poziva na zajedničko učenje. (M.H.)

**TEUKU FERDIANSYAH THAJIB**

**U SUGLASJU: SLUŠAJUĆI I MISLEĆI NAGLAS ZAJEDNO (radionica)**

Radionica će tematizirati koncepte i prakse knjižničarstva.

Kako stvoriti zajednicu osjećaja? Kako povezujemo ideje i akcije kroz našu praksu?

Kako su te prakse povezane s našim odnosom prema svijetu, drugima i nama samima? Cilj ove vježbe je znati što riskiramo kada govorimo naglas ono što mislimo, zatim, promatrati dok sudjelujemo, pozicionirati se, biti refleksivan i eksperimentirati u raznim oblicima slušanja i razmišljanja naglas zajedno. Ako  se uopće može predvidjeti rezultat ove vježbe, onda bi on bio u bivanju na granicama i otvorenosti prema suglasju, trenucima podudaranja, kao i odvajanja, od uobičajenih ritmova te iskustvo angažiranog fokusiranje i defokusiranja pažnje. (T.F.T.)